નવી દિલ્હી- રાજ્યસભાના ઉપસભાપતિ પદ માટે આજે ચૂંટણી યોજાઈ ગઈ. જેમાં NDAના હરિવંશ નારાયણ સિંહ ઉપસભાપતિ તરીકે ચૂંટાઈ આવ્યા છે. હરિવંશ નારાયણ સિંહના પક્ષમાં 125 મત પડ્યાં જ્યારે UPAના ઉમેદવાર બી.કે. હરિપ્રસાદને 105 મત મળ્યાં હતા. ચૂંટણી બાદ જ્યારે મત ગણતરી પુરી થઈ અને રાજ્યસભાના ચેરમેન તથા ઉપરાષ્ટ્રપતિ વેંકૈયા નાયડૂએ હરિવંશ નારાયણ સિંહની જીતની જાહેરાત કરી ત્યારે વડાપ્રધાન નરેન્દ્ર મોદીએ હરિવંશની બેઠક પર જઈને તેમને અભિનંદન પાઠવ્યાં હતા. વિપક્ષના નેતા ગુલામનબી આઝાદે પણ હરિવંશ સિંહને જીતની શુભેચ્છા પાઠવી હતી અને સાથે કામ કરવાની આશા વ્યક્ત કરી હતી.